Aðalfundur Sjómannadeildar Framsýnar fór fram í gær í fundarsal félagsins . Góð mæting var á fundinn og að venju urðu fjörugar umræður um málefni sjómanna auk þess sem ályktun um raforkumál var samþykkt samhljóða . Gengið var frá kjöri á stjórn deildarinnar auk þess sem töluverðar umræður urðu um kjaramál á fundinum enda kjarasamningar lausir um þessar mundir . Undir þeim lið kom fram að sjómenn leggja mikla áherslu á að tekið verði á verðmyndunarmálum , veikindarétti sjómanna í skiptimannakerfum , framlög útgerða í lífeyrissjóði verði aukin , orlofsréttur sjómanna verði lagaður , bókunum sem gengið var frá í síðustu kjarasamningum verði fylgt eftir , fjarskiptakostnaður sjómanna verði tekinn til endurskoðunar og afnám sjómannaafsláttarins verði leiðréttur gagnvart kjörum sjómanna . Þá töldu fundarmenn að rödd Sjómannasambandsins út á við þyrfti að vera miklu sterkari . Á aðalfundinum var gengið frá kjöri á nýrri stjórn deildarinnar , hana skipa : Heiðar Valur og Björn Viðar gengu úr stjórn þar sem þeir eru ekki lengur kjörgengir þar sem þeir hafa ráðið sig á fiskiskip sem ekki eru skráð á Íslandi . Þeim voru þökkuð vel unnin störf í þágu deildarinnar . Í þeirra stað komu , Aðalsteinn Steinþórsson og Gunnar Sævarsson . Meðfylgjandi þessari umfjöllun er skýrsla stjórnar sem formaður Sjómannadeildarinnar , Jakob Gunnar Hjaltalín flutti sem og ályktun fundarins um raforkumál . Ágætu sjómenn ! Ég vil fyrir hönd stjórnar Sjómannadeildar Framsýnar bjóða ykkur velkomna til fundarins um leið og ég óska sjómönnum og fjölskyldum þeirra gleðilegrar hátíðar og farsældar á komandi ári . Skýrslunni er ætlað að miðla upplýsingum til félagsmanna varðandi starfsemi Sjómannadeildar Framsýnar á starfsárinu 2019 , jafnframt því að svara spurningum fundarmanna um allt það sem viðkemur starfseminni á árinu sem er að líða . Fjöldi sjómanna í deildinni : Alls voru 95 sjómenn skráðir í deildina í árslok 2018 , það eru starfandi sjómenn og þeir sjómenn sem hætt hafa sjómennsku vegna aldurs eða örorku . Af þessum 95 sjómönnum greiddu 87 sjómenn félagsgjald til félagsins á árinu 2018 . Tölur fyrir 2019 liggja ekki fyrir en ljóst þykir að sjómönnum innan deildarinnar hefur fækkað umtalsvert á árinu sem er að líða . Formannafundur og kjaramál : Núgildandi kjarasamningur Sjómannasambands Íslands og SFS rann út 1. Desember 2019 . Sjómannasambandið kallaði í haust eftir kröfum aðildarfélaga sambandsins . Tillögurnar voru síðan teknar fyrir og kröfugerð mótuð á formannafundi sem haldinn var á Neskaupstað 7 . Og 8. Nóvember 2019 . Því miður komst formaður deildarinnar ekki á fundinn vegna veikinda . Sjómenn innan Sjómannadeildar Framsýnar svöruðu kalli deildarinnar og skiluðu inn tillögum að kröfum , þær eru helstar : Nýsmíðaálag verði tekið strax af . Ákvæði þar sem talað er um að áhöfn sjái um ísun og frágang á fiski sem fer í útflutning verði tekið út . Ákvæðið á ekki við í dag þar sem aflinn fer að mestu leyti til skyldra aðila í beinni sölu en ekki á uppboðsmarkað eins og þetta var hugsað áður fyrr . Verðmyndun á fiski verði endurskoðuð , það er þegar útgerðir landa fiski í eigin vinnslu , búið að vera gott verð í allt sumar á innlendum og erlendum mörkuðum í þorski en ekkert breyst hjá Verðlagsstofu . Þátttaka sjómanna í olíukostnaði endurskoðuð . Fáránlega hár fjarskiptakostnaður rukkaður hjá sumum útgerðum , 3000 kr per GB td hjá Samherja . Framlög útgerða í lífeyrissjóði sjómanna verði hækkuð til samræmis við aðra launamenn á Íslandi . Þá er óánægja meðal sjómanna með eftirfylgni samningsaðila með bókunum sem fylgdu síðustu kjarasamningum . Kröfunum var komið á framfæri við Sjómannasambandið fyrir formannafundinn á Neskaupstað . Þær eru því að finna í kröfugerð sambandsins . Samninganefnd Sjómannasambandsins boðaði til fundar í Reykjavík 16. Desember um kjaramál og næstu skref í kjarabaráttunni . Jakob Gunnar Hjaltalín tók þátt í fundinum og fylgdi eftir kröfugerð sjómanna innan Framsýnar . Áður hafði stjórn Framsýnar skipað Jakob sem aðalmann í samninganefnd Sjómannasambandsins og Aðalstein Árna formann félagsins sem varamann fyrir Jakob . Frekari gögn sem hafa verið lögð fram og viðkoma kjaramálum eru meðfylgjandi þessari skýrslu . Hvalaskoðun – kjarasamningar : Sjómannadeild Framsýnar mun boða til fundar með starfsmönnum hvalaskoðunarfyrirtækja í byrjun næsta árs varðandi samning félagsins við Samtök atvinnulífsins vegna hvalaskoðunarfyrirtækja á Húsavík . Samtök atvinnulífsins hafa fallist á að hefja viðræður við Framsýn á nýju ári um endurnýjun á gildandi samkomulagi sem er frá árinu 2016 . Stjórnarmenn og fundir : Stjórn deildarinnar var þannig skipuð á síðasta starfsári : Jakob G. Hjaltalín formaður , Heiðar Valur Hafliðason varaformaður , Björn Viðar ritari og Börkur Kjartansson og Aðalgeir Sigurgeirsson meðstjórnendur . Stjórnin hélt einn formlegan stjórnarfund á árinu auk þess sem stjórnarmenn voru í símasambandi þegar á þurfti að halda . Formaður deildarinnar situr í aðalstjórn Framsýnar sem fundar reglulega . Þar hefur hann fylgt eftir málefnum sjómanna og átt gott samstarf við stjórn og starfsmenn Framsýnar . Sjómannadeild Framsýnar og reyndar aðalstjórn félagsins kom jafnframt að ýmsum málum er varða sjómenn á starfsárinu . Formaður deildarinnar hefur einnig sótt fundi á vegum Sjómannasambandsins á hverjum tíma . Þá má geta þess að Sjómannadeild Framsýnar hefur boðið Sjómannasambandinu að halda fund á Húsavík . Það er stjórnarfund , fund vegna mótunar kröfugerðar eða næsta þing sambandsins . Boðið er til skoðunar hjá forsvarsmönnum sambandsins . Heiðrun sjómanna og sjómannadagurinn : Að venju stóð Sjómannadeildin fyrir heiðrun á sjómannadaginn . Að þessu sinni var ákveðið að heiðra Hermann Ragnarsson og Jakob Gunnar Hjaltalín fyrir sjómennsku til fjölda ára . Ekki þarf að taka fram að formaður Sjómannadeildarinnar kom ekki að valinu í ár . Sjómannadeildin kom að því að styrkja hátíðarhöld sjómannadagsins á Húsavík og á Raufarhöfn með fjárstuðningi auk þess að standa fyrir sumarkaffi á Raufarhöfn á föstudeginum fyrir sjómannadaginn . Deildin hefur gert það í nokkur ár , en kaffiboðið hefur notið mikilla vinsælda meðal sjómanna , bæjarbúa og gesta sem átt hafa leið um Raufarhöfn . Fræðslumál : Sjómennt er fræðslusjóður sjómanna og útgerðarfyrirtækja . Markmið sjóðsins er að treysta stöðu sjómanna á vinnumarkaði með því að gefa þeim kost á að efla og endurnýja þekkingu sína og gera þá hæfari til að takast á við ný og breytt verkefni . Helstu verkefni Sjómenntar eru m.a. að styrkja starfstengt nám og námskeið fyrir sjómenn . Þá er rétt að taka fram að Fræðslusjóður Framsýnar hefur auk þess komið að því að styðja við bakið á sjómönnum í kostnaðarsömu námi . Skrifstofa stéttarfélaganna : Rekstur Skrifstofu stéttarfélaganna gekk vel á síðasta starfsári . Í dag starfa 7 starfsmenn á skrifstofunni . Þar af er einn í 50% starfi við vinnustaðaeftirlit og þá er einn starfsmaður í hlutastarfi við þrif og ræstingar . Til viðbótar eru þrír starfsmenn í 0,5% stöðugildum við umsjón á orlofsíbúðum / húsum sem eru í eigu félagsins og við þjónustu við félagsmenn Framsýnar á Raufarhöfn . Af þeim 7 starfsmönnum sem starfa á skrifstofunni er einn kostaður af VIRK starfsendurhæfingarsjóði . Öflugt starf og upplýsingamál : Almennt hefur starfsemi Framsýnar gengið vel á árinu , starfið hefur verið öflugt á flestum sviðum enda mikið lagt upp úr því að tryggja félagsmönnum góða þjónustu og aðgengi að öflugum sjóðum s.s. sjúkra - og starfsmenntasjóðum . Þá undirritaði félagið á dögunum nýjan samning við Flugfélagið Erni sem tryggir félagsmönnum áframhaldandi afsláttarkjör á flugi milli Húsavíkur og Reykjavíkur á árinu 2020 . Fargjaldið verður áfram kr. 10.300 frá og með næstu áramótum . Síðar á árinu eða í haust hækkar verðið í kr. 10.900 , - . Þannig tryggir Framsýn félagsmönnum áfram fargjald sem er aðeins hluti af fullu flugfargjaldi milli Húsavíkur og Reykjavíkur . Framsýn bætti einnig við sig sjúkra - og orlofsíbúð á Akureyri á árinu 2019 . Íbúðin er í raðhúsi að Furulundi 11 E. Hér að framan hefur verið gerð grein fyrir helstu störfum deildarinnar á umliðnu starfsári . Það er von stjórnar að félagsmenn séu nokkuð vísari um starfsemi hennar á því starfsári sem hér er til umræðu . Einnig er ástæða til að minna á heimasíðu stéttarfélaganna framsyn.is og Fréttabréf stéttarfélaganna sem ætlað er að miðla upplýsingum til félagsmanna á hverjum tíma . Í lokin vil ég þakka sjómönnum , meðstjórnendum og starfsmönnum Framsýnar fyrir samstarfið á liðnu ári sem verið hefur með miklum ágætum . Þá vil ég þakka þeim sem falla úr stjórn deildarinnar sérstaklega fyrir vel unnin störf í þágu deildarinnar á umliðnu starfsári . „ Framsýn stéttarfélag lýsir yfir megnri óánægju með aðgerðarleysi hins opinbera í raforkumálum . Ljóst er að tjónið vegna rafmagnsleysisins er verulegt og hleypur á milljörðum króna . Án efa hefði verið hægt að draga verulega úr tjóni af völdum óveðursins hefði eðlilegri innviðauppbyggingu verið sinnt í gegnum tíðina í stað þess að láta það sitja á hakanum . Þá er ekki annað hægt en að þakka þeim fjölmörgu starfsmönnum raforkufyrirtækja og verktaka sem komu að því að koma rafmagninu í lag , fyrir þeirra ómetanlegu störf , oft við mjög hættulegar aðstæður . Það sama á við um þá björgunarsveitarmenn sem stóðu vaktina í óveðrinu . Þeim verður seint þakkað að fullu fyrir þeirra frábæra starf í þágu samfélagsins . “ Jakob Gunnar Hjaltalín var endurkjörinn sem formaður Sjómannadeildar Framsýnar . Hann var lengi til sjós og hefur í gegnum tíðina verið mikill baráttumaður fyrir bættum kjörum sjómanna .